Die bekroonde Suid-Afrikaanse bakker Dot Klerck het 1 200 eiers, 120 kg sjokolade en 160 kg eetbare fondant gebruik om die 1,2 ton-koek te bak. Dit het haar ’n topprys by vanjaar se Cake Master-toekennings, oftewel die koek-‘Oscars’, besorg.
Die Cake Masters-toekennings, wat laasjaar meer as 65 000 nominasies van regoor die wêreld gelok het, is vanjaar vir die sesde keer aangebied. Die wenners in die verskillende kategorieë is op 4 November by die toekenningsgeleentheid in Birmingham, Engeland aangekondig.
Klerck het die topprys in die kategorie Beste Vertoonstuk gewen vir haar realistiese, lewensgrootte koek van ’n olifantkoei en -kalfie. Onder haar teenstanders was ’n drie meter hoë Vryheidsstandbeeld en ’n replika van ’n trourok.
Klerck is ook in 2016 genomineer in dieselfde kategorie – sy het toe ’n lewensgrootte renosterkoek gebak. Sy hoop dat dié jaar se projek groter bewustheid oor die jag van olifante gaan skep, en wil ook vir meer mense ’n idee gee presies hoe ’n olifant in lewende lywe lyk.